b'\n_START_ARTICLE_\nKakare Ini\n_START_SECTION_\nDokazi\n_START_PARAGRAPH_\nKakare Ini je najbolj dokazan vladar v skupini nubijskih vladarjev, v katero spadata Segerseni in Ijibhentre. Njegov popoln vladarski titularij je zapisan na \xc5\xa1estnajstih skalnih napisih  v Umbarakabu,  Mudened\xc5\xbearju, Guthnisu, Taifi, Abu Simbelu in To\xc5\xa1ki. Vsa najd\xc5\xa1\xc4\x8da so v Spodnji Nubiji. Napisi s titularijem vsebujejo v\xc4\x8dasih samo kartu\xc5\xa1o in nikoli ne omenjajo podrobnosti. Na napisu v To\xc5\xa1ki je Kakare Inijevo ime napisano za  Ijibhentrejevim imenom. Egiptolog Darrell Baker trdi, da je zapis posledica pomanjkanja prostora na skali in ne povezave med njima. Povezave med Kakare Inijem, Segersenijem in Ijibhentrejem niso znane. _NEWLINE_Kakare Ini ni omenjen na nobenem seznamu egip\xc4\x8danskih kraljev.\n_START_SECTION_\nIme\n_START_PARAGRAPH_\nKakarejevo rojstno ime je Ini, \xc4\x8deprav je v virih v\xc4\x8dasih imenovan Intef ali Initef. V kartu\xc5\xa1i je k njegovemu imenu pripisana epiteta sin Raja, tako da bi se njegovo ime lahko bralo Rajev sin Ini.\n_START_SECTION_\nDatiranje\n_START_PARAGRAPH_\nKakare Ini bi lahko bil pretendent za egip\xc4\x8danski prestol v politi\xc4\x8dno problemati\xc4\x8dnem obdobju Starega Egipta, ki je trajalo od vladavine Mentuhotepa IV. iz Enajste dinastije do zgodnje vladavine Amenemheta I. iz Dvanajste dinastije. Oba faraona sta imela te\xc5\xbeave z uradnim priznanjem njunega vladarskega polo\xc5\xbeaja. Ker je Nubija v prvem vmesnem obdobju Egipta dosegla svojo neodvisnost, je mogo\xc4\x8de, da je bil Kakare Ini eden od zadnjih nubijskih vladarjev, ki se je upiral obnovitvi  egip\xc4\x8danske oblasti na za\xc4\x8detku Dvanajste dinastije._NEWLINE_Mad\xc5\xbearski egiptolog  L\xc3\xa1szl\xc3\xb3 T\xc3\xb6r\xc3\xb6k na osnovi najsodobnej\xc5\xa1ih datiranj trdi, da so Kakare Ini, Segerseni in Ijibhentre vladali kmalu po vladavini faraona Neferhotepa I. iz Trinajste dinastije, se pravi v drugem vmesnem obdobju Egipta od leta 1730 pr. n. \xc5\xa1t. do 1650 pr. n. \xc5\xa1t. Darrell Baker in \xc4\x8de\xc5\xa1ki arheolog Zbyn\xc4\x9bk \xc5\xbd\xc3\xa1ba njegovo trditev zavra\xc4\x8data, ker sta prepri\xc4\x8dana, da je Kakare Ini \xc5\xbeivel na koncu Enajste dinastije v poznem 20. stoletju pr. n. \xc5\xa1t.'